次韻呈審知
作者：趙蕃
朝代：宋

paragraphs: 誰云徐郎瘦如竹，撐腸書若相如粟。
渠儂高處背時俗，而獨許我遊與辱。
舊來詩已有老氣，邇日更覺加圓熟。
我生取友固不苟，乃復得君真厭足。
清朝求士正側席，可使白駒詠空谷。
期君布衣應徵書，未見却從東觀讀。
我今作官竟何事，亟拜未應徒鼎肉。
與民憂樂安得同，所念因人終碌碌。